CELEX: 52009XG0131(01)
Language: lv
Date: 2009-01-31 00:00:00
Title: Padomes secinājumi par Eiropas Pētniecības telpas 2020. gada redzējuma definēšanu

31.1.2009   
            
            
               LV
            
            
               Eiropas Savienības Oficiālais Vēstnesis
            
            
               C 25/1
            
         Padomes secinājumi par “Eiropas Pētniecības telpas 2020. gada redzējuma” definēšanu
   (2009/C 25/01)
   EIROPAS SAVIENĪBAS PADOME
   
               1.
            
            
               ATGĀDINA PAR:
               
                           —
                        
                        
                           2000. gada 15. jūnija Rezolūciju, ar ko izveido Eiropas Pētniecības telpu (EPT) (1) saskaņā ar Lisabonas Eiropadomē 2000. gada 23. un 24. martā prezidentvalsts pieņemtajiem secinājumiem un Eiropas Savienības pieņemto Lisabonas stratēģiju, lai kļūtu par konkurētspējīgāko un dinamiskāko uz zināšanām balstīto ekonomiku pasaulē;
                        
                     
                           —
                        
                        
                           2005. gada 22. un 23. marta Eiropadomes secinājumiem, kuros atjaunināja Lisabonas stratēģiju, galveno uzsvaru liekot uz zināšanām, jauninājumiem un cilvēkkapitāla optimizāciju;
                        
                     
                           —
                        
                        
                           Zaļo grāmatu “Eiropas pētniecības telpa — jaunas perspektīvas”, ko Komisija pieņēma 2007. gada 4. aprīlī un kurā ierosināja vairākus prioritārus mērķus tam, kā dažādās dimensijās paplašināt EPT, lai to varētu maksimāli izmantot atjauninātās Lisabonas izaugsmes stratēģijas īstenošanai;
                        
                     
                           —
                        
                        
                           2008. gada 13. un 14. marta Eiropadomes secinājumiem, kuros aicināja izveidot “piekto brīvību” — novērst šķēršļus zināšanu brīvai apritei;
                        
                     
                           —
                        
                        
                           Padomes 2007. gada 23. novembra sanāksmes secinājumiem par zinātnes un tehnoloģijas nākotni Eiropā, kuros aicināts palielināt finansējumu pētniecībai valsts un privātā sektorā, kā arī palielināt cilvēkresursus pētniecības jomā;
                        
                     
                           —
                        
                        
                           Padomes 2008. gada 30. maija secinājumiem ““Ļubļanas procesa” sākšana — lai pilnībā īstenotu Eiropas Pētniecības telpu”, ar kuriem paredzēts izveidot uzlabotu EPT pārvaldību, un kuros jo īpaši uzsvērta vajadzība izveidot EPT ilgtermiņa redzējumu, balstoties uz Lisabonas stratēģijas mērķiem;
                        
                     
                           —
                        
                        
                           Komisijas 2008. gada 26. novembra paziņojumu “Eiropas Ekonomikas atjaunošanas plāns izaugsmei un nodarbinātībai”, kurā ir īpaši ierosināti pasākumi uz zināšanām balstītas ekonomikas atbalstam, tostarp pētniecībā balstītu MVU atbalstam, kas pašreizējos finanšu krīzes apstākļos ir sevišķi apdraudēti.
                        
                     
         
               2.
            
            
               MUDINA Kopienu un dalībvalstis ciešāk koordinēt savus pētījumus un tehnoloģiju attīstības darbības, lai nodrošinātu to, ka valstu politika un Kopienas politika ir savstarpēji vienotas.
            
         
               3.
            
            
               VĒLREIZ APSTIPRINA, cik svarīgi ir visā Eiropā stiprināt zinātniskos un tehnoloģiskos pamatus un veicināt konkurētspēju, cenšoties panākt ilgtspējīgu attīstību, tostarp vides aizsardzību, un risināt iedzīvotāju vajadzības, panākot tādas Eiropas Pētniecības telpas (EPT) izveidošanos, kurā iespējama brīva zinātnieku, eksakto zināšanu un tehnoloģiju aprite.
            
         
               4.
            
            
               UZSVER, ka EPT koordinācijas un sadarbības darbības ir organizētas pēc brīvprātības principa un ka tās īsteno “mainīgā ģeometrijā”, ciešas sadarbības gaisotnē starp Kopienu un dalībvalstīm, atbilstīgi iesaistot valstis, kas ietvertas Pētniecības un tehnoloģiju attīstības pamatprogrammā, un pienācīgi ievērojot subsidiaritātes principu.
            
         
               5.
            
            
               ATGĀDINA PAR TO, ka papildus Pētniecības un tehnoloģiju attīstības pamatprogrammai pastāv daudz citu ļoti nozīmīgu ierosmju Eiropas līmenī, piemēram EUREKA un COST, kam joprojām ir liela nozīme patiesa sadarbības gara izveidē. Turklāt Eiropā pastāv dažādas augsta līmeņa zinātniskās iestādes, tostarp starpvaldību zinātniskās organizācijas un laboratorijas (2), kas sniedz ieguldījumu Eiropas pētniecības sasniegumu atzīšanā pasaulē.
            
         
               6.
            
            
               ATGĀDINA, ka Kopienas patents būs svarīga sastāvdaļa funkcionējošā intelektuālā īpašuma tiesību aizsardzības sistēmā, ko pakāpeniski veido ES, un ka Eiropas Inovāciju un tehnoloģiju institūtam (EIT) kopā ar iecerētajām zināšanu un ierosmju kopienām būtu jāiesaistās, lai ciešāk tuvinātu pētniecību, jauninājumus un izglītību visā Eiropā.
            
         
               7.
            
            
               ATKĀRTOTI APSTIPRINA, ka EPT ir Lisabonas stratēģijas izaugsmes un darba vietu pamatelements, un UZSVER vajadzību nodrošināt, lai EPT darbotos pilnībā un pilnībā atbilstu “zināšanu triādes” pīlāriem — pētniecība, jauninājumi un izglītība –, kas ir starptautiskās konkurētspējas un ilgtspējīgas attīstības virzītājspēki Eiropā un uz kā balstās Eiropas Savienības mērķis kļūt par vadošu uz zināšanām balstītu ekonomiku un sabiedrību.
            
         
               8.
            
            
               Šajā sakarā UZSKATA, ka pētniecības konkurences paplašināšanās pasaules mērogā un pasaules mēroga problēmu rašanās pasaulē liek paātrināt EPT pilnīgu īstenošanu, tostarp tās ārējā dimensijā.
            
         
               9.
            
            
               APSTIPRINA pievienoto “Eiropas Pētniecības telpas 2020. gada redzējumu”, kas saistībā ar “Ļubļanas procesa” pirmo posmu izstrādāts partnerībā ar dalībvalstīm un Komisiju.
            
         
               10.
            
            
               AICINA dalībvalstis un Komisiju plaši paziņot par šo kopējo redzējumu ieinteresētajām personām un plašākai sabiedrībai, lai varētu ātri īstenot tā ieviešanas politiku un rīcību, kā arī aicina pēc tam to pārrunāt, atjaunināt un izstrādāt sīkāk kā daļu no “Ļubļanas procesa”.
            
         
               11.
            
            
               AICINA dalībvalstis un Komisiju ņemt vērā šo redzējumu, izskatot Lisabonas stratēģiju laikposmam pēc 2010. gada.
            
         
               12.
            
            
               AICINA turpmākās prezidentvalstis ņemt vērā šo redzējumu, kā arī tā potenciālo attīstību, izstrādājot savus priekšlikumus turpmākai EPT pārvaldībai, un UZSVER nepieciešamību pilnībā izmantot pastāvošo koordinācijas struktūru, piemēram, CREST, iespējas darbā ar EPT ierosmēm.
            
         
               13.
            
            
               AICINA Komisiju līdz 2009. gada beigām ierosināt konkrētu skaitu uzraudzības rādītāju un vērtēšanas kritēriju, lai izvērtētu “Eiropas Pētniecības telpas 2020. gada redzējuma” īstenošanā gūtos panākumus.
            
         
      (1)  OV C 205, 17.7.2000., 1. lpp.
   
   
      (2)  Piemēram, Eiropas Kodolpētījumu organizācija (CERN), Eiropas Kosmosa aģentūra (ESA), Eiropas Dienvidu puslodes astronomisko pētījumu organizācija (ESO), Eiropas Molekulārās bioloģijas laboratorija (EMBL) un citas.
   
      PIELIKUMS
      “EIROPAS PĒTNIECĪBAS TELPAS 2020. GADA REDZĒJUMS”
      
         Līdz 2020. gadam visi EPT dalībnieki pilnībā gūst labumu no “piektās brīvības”: brīva zinātnieku, zināšanu un tehnoloģiju aprite. EPT piedāvā pievilcīgus noteikumus un efektīvu un iedarbīgu pārvaldību pētniecības un investīciju veikšanai Eiropā nozarēs, kur notiek intensīva pētniecība un attīstība. Tā veido spēcīgu papildu vērtību, veicinot veselīgu Eiropas mēroga zinātnisko konkurenci, tajā pašā laikā nodrošinot atbilstīgu sadarbības un koordinācijas līmeni. EPT reaģē uz pilsoņu vajadzībām un plāniem un veiksmīgi palīdz virzīties uz ilgtspējīgu attīstību un konkurētspēju Eiropā.
      
      EIROPAS PĒTNIECĪBAS TELPA (EPT) IR STINGRI BALSTĪTA SABIEDRĪBĀ UN REAĢĒ UZ TĀS VAJADZĪBĀM UN MĒRĶIEM PANĀKT ILGTSPĒJĪGU ATTĪSTĪBU
      Zinātnes un tehnoloģijas pamatam, kas Eiropā saņem valsts atbalstu, ir svarīga nozīme, ar visprogresīvāko pasaules līmeņa pētniecību reaģējot uz iedzīvotāju un uzņēmumu vajadzībām.
      Galvenās problēmas, balstoties uz kopīgo plānojumu, risina ar plaša mēroga valsts un privātā sektora investīcijām pētniecībā un ar stratēģiskām partnerībām, “mainīgā ģeometrijā” ietverot Kopienu, dalībvalstis un asociētās valstis.
      Pētniecība arī atbalsta valstu un ES politikas attīstību un lēmumu pieņēmējiem nodrošina pieejamus, daudzveidīgus un atjauninātus zinātniskus datus.
      EPT balstās uz savstarpēju uzticību un nepārtrauktu dialogu starp sabiedrību un zinātnes un tehnoloģiju aprindām. Pētniecības darba brīvība ir pilnībā atzīta. EPT veiktajā pētniecībā ievēro ES ētiskos principus un atbalsta tās demokrātiskās vērtības, kā arī dalībvalstu kultūras un identitātes.
      EPT ļauj Eiropai paust saskaņotu viedokli starptautiskos forumos un apspriedēs ar tās starptautiskajiem partneriem. Valsts iestādes visos līmeņos vienoti veicina atbilsmi starp to pētniecības un attīstības sadarbības darbībām un attīsta vienotas ierosmes, kas ļauj Eiropai kļūt par līderi pasaules mēroga problēmu risināšanā un panākt ilgtspējīgus attīstības mērķus.
      EPT NOSAKA VEIDU, KĀDĀ EIROPA VAR PANĀKT IZCILĪBU PĒTNIECĪBĀ, UN TĀ IR GALVENAIS EIROPAS KONKURĒTSPĒJAS DZINĒJSPĒKS GLOBALIZĒTĀ PASAULĒ
      PĒTNIECĪBAS, IZGLĪTĪBAS UN JAUNINĀJUMU SISTĒMU MODERNIZĀCIJA IR SAISTĪTA
      Veicina spēcīgu sadarbību “zināšanu triādē” (izglītība, pētniecība un jauninājumi) visos līmeņos, sākot ar atsevišķiem pētniekiem, finansēšanas organizācijām, universitātēm un pētniecības iestādēm, līdz MVU un starptautiskiem uzņēmumiem, un to atbalsta attiecīgi Eiropas mehānismi.
      Pētniecības, izglītības un jauninājumu politiku un programmas kopīgi izstrādā visu līmeņu valsts iestādes ar atbilstīgu ieinteresēto personu iesaisti, kad vien tas ir vajadzīgs, lai optimizētu to efektivitāti, iedarbību un to vērtību attiecībā uz sabiedrību un ekonomiku.
      Cilvēkresursu piedāvājums zinātnes un tehnoloģijas jomā atbilst valsts un privāto pētniecības iestāžu pieprasījumam, un EPT dod ieguldījumu atbilstīgu struktūru izveidē talantīgu pētnieku sagatavošanas un līdzsvarotas aprites, kā arī labvēlīga darba un privātās dzīves līdzsvara nodrošināšanai.
      EPT IR PAMATS EIROPAS KONKURĒTSPĒJAS ATTĪSTĪBAI…
      Uzņēmumus stimulē ieviest jauninājumus un investēt Eiropā, jo īpaši pētniecībā un attīstībā. Firmas, kas darbojas Eiropas Pētniecības telpā, gūst labumu no vienota novatorisku preču un pakalpojumu tirgus un lieliskām eksporta iespējām uz augošiem tirgiem visā pasaulē. Tie pilnībā izmanto atklātu jauninājumu iespējas vienotā zināšanu tirgū, tostarp izmantojot darbojošos intelektuālā īpašuma tiesību aizsardzības (IPR) sistēmu.
      Eiropas Pētniecības telpā uzņēmumi, tostarp jauni novatoriski uzņēmumi un MVU, var bez grūtībām iesaistīties pētniecības partnerattiecībās, kuru pamatā ir Eiropas valstu zinātnes bāze, un gūt labumu no pievilcīgiem pamatnosacījumiem, kas balstīti uz aktīvu standartu nosakošu un koordinētu publisku iepirkumu, uzlabojot to piekļuvi Eiropas strauji augošajiem novatorisku ideju, preču un pakalpojumu tirgiem.
      … UN SNIEDZ KOORDINĒTU ATBALSTU PĒTNIEKIEM UN PĒTNIECĪBAS IESTĀDĒM, KAS IESAISTĪTI IZCILĀ PĒTNIECĪBĀ
      Valsts iestādes visā EPT sniedz ieguldījumu pasaules līmeņa zinātnes un tehnoloģiju izcilībā Eiropā, paļaujoties uz koordināciju un sadarbību, ja pastāv skaidra papildu vērtība. Šajā sakarā valsts un reģionālās pētniecības sistēmas, politikas mērķi, izplatīšanas un atbalsta mehānismi un programmas, kas ir EPT pamatelementi, ir izstrādāti vienkāršā un saskaņotā veidā.
      Ievērojamu pētniecībai paredzētā valsts finansējuma daļu sniedz, pamatojoties uz EPT mēroga atvērtu konkurenci, kas balstās uz pētniecības kvalitāti un atbilstību, tādējādi pakāpeniski veicinot vajadzīgo specializāciju un koncentrāciju optimāla izmēra izcilības vienībās un pētniecības finansēšanas efektivitātes uzlabošanā.
      Valsts finansējums sniedz lielu rīcības brīvību augšupejošai jaunradei un samērīgu pieeju daudzveidību attiecībā uz problēmu risinājumiem. Tas ietver pilnībā atvērtu, uz konkrētu mērķi nevērstu pētniecību, ko finansē Eiropas Pētniecības padome un valstu finansēšanas organizācijas, kurām tiešā veidā var pieteikties atsevišķi zinātnieki vai zinātnieku grupas no vienas vai vairākām ES valstīm.
      VIENLAIKUS VISĀ ES VEICINA ZINĀTNES UN TEHNOLOĢIJAS SPĒJU VEIDOŠANU
      Pilnībā izmantojot savu pētniecības potenciālu, visas Eiropas valstis un reģioni attīsta savas stiprās puses, vienlaicīgi saglabājot vai iegūstot pieeju mūsdienu speciālām zināšanām un zinātnes un tehnoloģijas spējām citās Eiropas daļās. Tas ir panākts ar ievērojamu kohēzijas politikas atbalstu un pateicoties starptautiskai koordinācijai, lai nodrošinātu optimālu izplatību visā Eiropā.
      Kā daļu no augstākā līmeņa zinātnes iestāžu daudzveidīgā un bagātā klāsta, galvenā EPT zinātnes infrastruktūra veicina izcilību zinātnē, kas būtu balstīta uz pasaules mēroga konkurenci, un vajadzības gadījumā to līdzfinansē ES mērogā, ātri attīstoties jaunai plaši izplatītai infrastruktūrai. Tā nodrošina taisnīgu piekļuvi pasaules līmeņa pētniecības iestādēm un tehnoloģiju demonstrācijām.
      EPT NODROŠINA PASAULEI ATVĒRTU VIENOTU BRĪVU TELPU UN IESPĒJAS DIALOGAM, APMAIŅAI UN PRAKTISKAI SADARBĪBAI
      EPT paredz atklātu zināšanu apriti pāri valstu robežām. Valsts iestādes visos līmeņos kopīgi īsteno uz āru vērstu pieeju sadarbībai ar trešām valstīm, kas būtu balstīta uz savstarpēju ieguvumu un piemērotu intelektuālā īpašuma pārvaldīšanu un aizsardzību. EPT ir visu galveno zinātnisko un tehnoloģijas zināšanu autoru, izplatītāju un lietotāju pasaules tīklu pamatā.
      Kopējas sistēmas, pamatnostādnes un, vajadzības gadījumā, tiesību akti atvieglo tādu pārrobežu tirgu un tīklu izveidi un darbību, kuros Eiropas Pētniecības telpā iesaistītās puses var savstarpēji efektīvi un veiksmīgi mijiedarboties.
      Pētniecības iestādēm visā Eiropas pētniecības telpā ir stratēģiska, finansiāla un administratīva neatkarība, lai iesaistītos ciešās partnerattiecībās un aliansēs visā Eiropā un aiz tās robežām, un efektīvi mijiedarbotos ar uzņēmumiem un citiem dalībniekiem. Šādu mijiedarbību veicina atvērts līgumpētījumu tirgus un atbilstīgi norādījumi par intelektuālā īpašuma pārvaldīšanu.
      Dalībniekiem ir iespējas piekļūt un pārvaldīt zināšanas un dalīties tajās (tostarp, izmantojot atvērtu pieeju) visā EPT, ar savstarpēji savietojamu augstas veiktspējas informācijas sistēmu starpniecību.
      Eiropas pētniecības iestādes piedāvā pētniekiem no visas pasaules — gan sievietēm, gan vīriešiem — pievilcīgus darba apstākļus tādā darba tirgus sistēmā, kas ar minimāliem finansiāliem vai administratīviem šķēršļiem dod iespēju mobilitātei starp valstīm un nozarēm.